Gautengse hoof van gesondheid bedankBarney Selebano (Foto: ANA) Barney Tiego Selebano, hoof van die Gautengse departement van gesondheid, het uit dié amp bedank. Die parlementêre komitee oor maatskaplike dienste het Dinsdag Selebano se bedanking verwelkom. “Ondanks die bedanking, bly die komitee se versoek, vir aanspreeklikheid teen diegene wat verantwoordelik is vir die Esidimeni-tragedie, staan,” het Cathy Dlamini, voorsitter van die komitee, in ŉ verklaring gesê. “Alle nodige en regsprosesse moet voortduur en die natuurlike verloop volg.” Selebano het Maandag sy bedanking ingedien te midde van ŉ reeks dissiplinêre aanklagte teen om as die provinsiale hoof van die departement van gesondheid. Hy het by die Life Esidimeni-verhoor getuig oor die skuif van psigiatriese pasiënte na ongelisensieerde NRO’s waarna 143 van die pasiënte gesterf het. Sy aanvanklike pogings om getuienis vry te spring was onsuksesvol nadat hy die hooggeregshof genader het om sy dagvaarding tersyde te stel. Selebano, ŉ mediese dokter, het in trane die families om verskoning gevra toe hy sy getuienis tydens die arbitrasieverhoor in Desember afgehandel het. Hy was een van die beamptes wat beskuldig word in Malegapuru Makgoba, ombudsman van gesondheid, se verslag oor die Life Esidimeni-projek. Makgoba het bevind dat Selebano skuldig is aan “growwe wangedrag en onbevoegdheid” as een van die beamptes wat aan die hoof gestaan het van die oorplasing van die pasiënte. Makgoba het voorts aanbeveel dat sy gedrag by die Gesondheidsberoeperaad van SA (HPCSA) aangemeld moet word. Qedani Mahlangu, voormalige LUR vir gesondheid, het bedank toe die skandaal aan die lig gekom het. Sy is wyd blameer vir die tragedie en sal na verwagting tussen 22 en 26 Januarie getuig. Die VF Plus het dit intussen duidelik gemaak dat Selebano nie vervolging sal vryspring nie. Philip van Staden, VF Plus-LP, het gesê Selebano sal ná afhandeling van die Esidimeni-arbitrasieverhoor aan die pen ry vir die afsterwe van psigiatriese pasiënte. “Selebano het tydens die verhoor verantwoordelikheid aanvaar vir die tragedie wat onder sy vaandel plaasgevind het. Hy toe self gesê indien so ‘n tragedie onder jou leierskap gebeur, jy nie mag wegstap nie. Dit wat hy nou doen deur te bedank. Hy volg nie sy eie raad nie.” Van Staden het gesê die VF Plus is ook van mening dat die Gautengse premier, David Makhura, nie Selebano se bedanking moet aanvaar nie, “anders lyk dit of die premier ook sake wil toesmeer”. “Die premier het die mag om die departementshoof aan te stel of ‘n bedanking te aanvaar. Indien hy Selebano se bedanking aanvaar, is hy as premier net so aandadig aan toesmeerdery en maak hy hom nog verder oop vir vervolging.”